Afgørelse nr. 1/2001 truffet af Associeringsrådet EU-Marokko

den 4. april 2001

om nedsættelse af en arbejdsgruppe om sociale anliggender og migration

(2001/321/EF)

ASSOCIERINGSRÅDET HAR -

under henvisning til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side(1), og

ud fra følgende betragtning:

I henhold til artikel 73 i aftalen skal der nedsættes en arbejdsgruppe til løbende og regelmæssig evaluering af gennemførelsen af bestemmelserne i kapitel I, II og III i afsnit VI i aftalen -

TRUFFET FØLGENDE AFGØRELSE:

Artikel 1

I overensstemmelse med artikel 73 i Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, herefter kaldet "aftalen", nedsættes en arbejdsgruppe om sociale anliggender og migration, herefter kaldet "arbejdsgruppen", som skal foretage en løbende og regelmæssig evaluering af gennemførelsen af bestemmelserne i kapitel I, II og III i afsnit VI i aftalen.

Artikel 2

Arbejdsgruppen er kompetent inden for følgende områder:

1) overholdelse af princippet om udelukkelse af enhver forskelsbehandling begrundet i nationalitet mellem arbejdstager med marokkansk statsborgerskab og arbejdstagere fra hver enkelt af medlemsstaterne for så vidt angår arbejdsvilkår, aflønning og afskedigelse samt på området social sikring (som defineret i aftalen)

2) anvendelse af bestemmelserne om social sikring som omhandlet i artikel 65-68 i aftalen

3) dialog i overensstemmelse med artikel 69 i aftalen

4) samarbejdsforanstaltninger som omhandlet i artikel 71 i aftalen.

Artikel 3

Arbejdsgruppen mødes efter fælles aftale mellem parterne og efter indkaldelse fra gruppens formand. Møderne afholdes skiftevis i Bruxelles og på Marokkos territorium.

Artikel 4

Formandskabet for arbejdsgruppen udøves på skift af en repræsentant for den part, der har formandskabet i associeringsrådet.

Artikel 5

1. Formanden udarbejder en foreløbig dagsorden for hvert møde. Mødeindkaldelsen og den foreløbige dagsorden sendes til medlemmerne af arbejdsgruppen senest 20 dage inden mødets begyndelse.

2. Den foreløbige dagsorden omfatter de punkter, som et af gruppens medlemmer senest 25 dage inden mødedatoen har anmodet formanden om at få optaget på dagsordenen, og al tilhørende dokumentation.

3. Dagsordenen vedtages af arbejdsgruppen ved hvert mødes begyndelse. Et punkt, som ikke findes på den foreløbige dagsorden, kan optages på dagsordenen, hvis Fællesskabet og dets medlemsstater på den ene side og Kongeriget Marokko på den anden side er enige herom.

Artikel 6

Arbejdsgruppen består af tjenestemænd fra medlemsstaterne, Kongeriget Marokko og Kommissionen for De Europæiske Fællesskaber, som bistås af tjenestemænd i Generalsekretariatet for Rådet for Den Europæiske Union.

Sekretariatsopgaverne varetages i fællesskab af en tjenestemand i Generalsekretariatet for Rådet for Den Europæiske Union og en tjenestemand fra Marokkos regering.

Hvis begge parter er enige om, at der er brug for ekspertviden, kan arbejdsgruppen indkalde eksperter til at løse nærmere definerede opgaver.

Artikel 7

Arbejdsgruppen aflægger efter hvert møde beretning over for associeringsrådet og kan forelægge det udkast eller forslag til afgørelser og/eller henstillinger.

Artikel 8

Denne afgørelse træder i kraft på dagen for vedtagelsen.

Udfærdiget i Bruxelles, den 4. april 2001.

På associeringsrådets vegne

M. Benaissa

Formand

(1) EFT L 70 af 18.3.2000, s. 1.